Document ID: 32001R0602

Kommissionens forordning (EF) nr. 602/2001
af 28. marts 2001
om ændring af forordning (EF) nr. 1501/95 for så vidt angår betingelserne for udbetaling af restitutionen for udførsel af produkter henhørende under KN-kode 1001 90, 1101, 1102 og ex 2302
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn(1), senest ændret ved forordning (EF) nr. 1666/2000(2), særlig artikel 13, og
ud fra følgende betragtninger:
(1) I artikel 3 i Kommissionens forordning (EF) nr. 800/1999 af 15. april 1999 om fælles gennemførelsesbestemmelser for eksportrestitutioner for landbrugsprodukter(3), senest ændret ved forordning (EF) nr. 90/2001(4), er det fastsat, at retten til restitution opstår ved indførslen til et bestemt tredjeland, når der anvendes en differentieret restitutionssats for det pågældende tredjeland. I artikel 14 til 16 i nævnte forordning er der fastsat betingelser for udbetaling af restitutionen i tilfælde af differentieret restitution, bl.a. de dokumenter, der skal fremlægges som bevis for varernes ankomst til destinationen.
(2) Hvis eksportrestitutionen er differentieret, er det i artikel 18, stk. 1 og 2, i forordning (EF) nr. 800/1999 fastsat, at den del af restitutionen, der beregnes ved anvendelse af den laveste restitutionssats, udbetales på eksportørens anmodning, når der er ført bevis for at produktet har forladt Fællesskabets toldområde.
(3) I Rådets forordning (EF) nr. 2851/2000(5) af er der fastsat visse indrømmelser i form af EF-todlkontingenter for en række landbrugsprodukter og autonom og midlertidig tilpasning af visse landbrugsindrømmelser i Europaaftalen med Republikken Polen. Afskaffelsen af restitutioner for bløde hvede, mel og klid, der udføres til Polen, er en af indrømmelserne.
(4) I artikel 7a i Kommissionens forordning (EF) nr. 1162/95 af 23. maj 1995 om særlige gennemførelsesbestemmelser for ordningen med import- og eksportlicenser for korn og ris(6), senest ændret ved forordning (EF) nr. 409/2001(7), er det fastsat, at den erhvervsdrivende ved indførsel til Polen af visse produkter henhørende under KN-kode 1101 90, 1101, 1102 og ex 2302 skal forelægge myndighederne en attesteret kopi af eksportlicensen og af den tilhørende udførselsangivelse. Eksportlicensen skal indeholde særlige oplysninger for at sikre, at der ikke er udbetalt eksportrestitutioner for de pågældende produkter. De polske myndigheder har forpligtet sig til at kontrollere overholdelsen af artikel 7a i forordning (EF) nr. 1162/95.
(5) Ved anvendelsen af ovennævnte bestemmelser i forordning (EF) nr. 800/1999 bør der derfor tages hensyn til denne særlige ordning, der trådte i kraft den 1. marts 2001, for at undgå, at eksportørerne ved deres handel med tredjelande påføres finansielle byrder, der ikke er nødvendige. Med henblik herpå tages der ved fastlæggelsen af den laveste restitutionssats ikke hensyn til den manglende fastsættelse af restitutionen for den pågældende særlige destination.
(6) I Kommissionens forordning (EF) nr. 1501/95(8), senest ændret ved forordning (EF) nr. 2513/98(9), er der fastsat visse gennemførelsesbestemmelser til forordning (EØF) nr. 1766/92 for så vidt angår ydelse af eksportrestitutioner for korn. Nævnte forordning bør derfor tilpasses for deri at indføje de nødvendige undtagelser fra forordning (EF) nr. 800/1999.
(7) Nærværende forordning bør straks træde i kraft.
(8) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
I forordning (EF) nr. 1501/95 indsættes som artikel 13a:
"Artikel 13a
1. Består differentieringen af en restitution kun i manglende fastsættelse af en restitution for Polen, kræves beviset for toldbehandlingen med henblik på indførsel uanset artikel 16 i forordning (EF) nr. 800/1999 ikke for udbetaling af restitutionen for produkter henhørende under KN-kode 1001 90, 1101, 1102 og ex 2302.
2. Den manglende fastsættelse af en restitution for produkter henhørende under KN-kode 1001 90, 1101, 1102 og ex 2302 med Polen som destination tages ikke i betragtning ved fastlæggelsen af den laveste restitutionssats som omhandlet i artikel 18, stk. 2, i forordning (EF) nr. 800/1999."
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Den anvendes på udførselsangivelser, der antages fra den 1. marts 2001.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 28. marts 2001.

Labels: 3
18
17